<classify> SERIKALI imefanya uwekezaji mkubwa katika sekta ya elimu kwa kuboresha miundombinu ya shule na kuongeza walimu ili kuinua kiwango cha ufaulu nchini.Akifunga Mkutano wa Tathmini ya Elimu nchini uliofanyika jijini Dodoma mwishoni mwa wiki, Waziri wa Nchi, Ofisi ya Rais-Tamisemi, Selemani Jafo alisema shule za serikali zimerudi katika ubora wake.Amesema katika kipindi hiki imeajiri walimu 21,000 katika kuhakikisha wanafundisha wanafunzi na wanakuwa na uelewa mzuri.Jafo amesema mkakati huo wa serikali unataka kuhakikisha kwamba elimu inakuwa namba moja katika kuchangia malengo kufikia uchumi wa kati 2025, katika kufikia azma hiyo, imeamua kuboresha shule zake.Amesema hadi sasa kuna walimu wengi wa masomo ya sanaa na mkakati wa serikali ni kuhakikisha inaongeza walimu katika masomo ya sayansi ili kuhakikisha elimu inayotolewa inakuwa ya viwango vya juu.Pia Jafo alisema katika kuhakikisha elimu inakuwa bora, ni muhimu kuwepo uhusiano baina ya wasimamizi wa elimu hasa maofisa elimu mikoa REO na maofisa elimu wa wilaya DEO.Amesema viongozi hao wanatakiwa kuwa na uhusiano na watendaji au walimu wa chini yao ili kuhakikisha mkakati wa serikali wa kuboresha elimu unafikiwa.Aliwataka waache tabia ya kujifanya miunguwatu katika ofisi zao na kuwanyanyasa watendaji wa chini yao, kitendo ambacho kitachangia kukwamisha kampeni ya uboreshaji elimu katika maeneo yao.Katika kuboresha elimu nchini, Jafo amewataka maofisa elimu kutimiza wajibu wao kwa kuhimiza elimu, lakini pia kwa kuwasikiliza wasimamizi wa elimu katika ngazi za chini wanapofikisha shida katika ofisi zao.Aliwataka kuwa viongozi bora kwa kuwasikiliza watumishi wa chini yao hasa wakati huo wa ambao mkakati wa serikali ni kufanya maboresho ya elimu ili kuinua kiwango cha ufaulu miongoni mwa wanafunzi.Amesema mkakati wa serikali wa kuboresha elimu umeanza na uboreshaji wa miundombinu ya shule, lakini pia umejikita katika kuongeza rasilimali watu wa kufundisha na kuboresha mazingira ya kazi.Jafo aliwataka watendaji hasa maofisa elimu, kuunga mkono juhudi hizo za serikali kwa kuwa na uhusiano mzuri na watendaji wa chini ambao wapo kwenye shule ili wachangie katika kuboresha elimu katika maeneo yao.Naibu Katibu Mkuu, Wizara ya Elimu, Sayansi na Teknolojia, Dk Avemaria Semakafu alisema tathmini hiyo iliyofanyika kwa siku nne imeibua mikakati mipya na kuwa chachu ya kwenda kuboresha elimu zaidi.Ofisa Elimu Mkoa wa Manyara, Anold Msilla alisema wao kama watendaji wakuu katika mikoa watakuwa mstari wa mbele kuhakikisha elimu inaboreshwa katika maeneo yao na kufikia hatua za kupanda kiwango cha ufaulu katika maeneo yao.  <topic>: KITAIFA 